**IZVEDBENI PLAN I PROGRAM ŠKOLE** **PLIVANJA**

**školska 2023/2024. godina**

Škola plivanja je specifičan obavezujući oblik nastave iz predmeta Tjelesni i zdravstveni odgoj, koja se organizuje i realizuje jednom u toku školovanja. Ovaj oblik rada usmjeren je na sticanje motoričkih radnji i vještina, te stvaranje navika bavljenja motoričkim aktivnostima učenika u ranom periodu djetinjstva.

1.ODGOJNO – OBRAZOVNI CILJEVI I ZADACI ŠKOLE PLIVANJA

Odgojni ciljevi:

Učenici stiču:

- nova saznanja i osamostaljuju se;

- pozitivne higijenske navike;

- pravila lijepog ponašanja;

- samopouzdanje, usvajanjem novih vještina;

- pozitivan stav prema vrijednostima plivanja i vrijednostima vodenih sportova;

- pozitivan odnos prema vodi, kao značajnom prirodnom resursu;

- ekološke navike;

- motorička znanja i vještine;

- pravila zajedničkog suživota, odnosno, socijalizacije;

- jačaju fizičke i odbrambene mehanizme;

- uvažavaju različitosti;

- razvijaju potrebu za zdravim načinom života, u smislu podsticanja pravilnog rasta i razvoja učenika.

Obrazovni ciljevi:

- obučavanje učenika vještini i tehnikama plivanja, disanja i snalaženja u vodi;

- sticanje i usvajanje odgojno – obrazovnih, socijalnih, te zdravstveno – rekreativnih i drugih vještina;

- motivisanje učenika za bavljenje sportom – plivanjem;

- realizovanje programskih sadržaja prema izvedbenom planu Škole plivanja, koji je u skladu sa specifičnim okruženjem zatvorenog bazena;

- stvaranje uslova za siguran i zdrav boravak učenika i ugodno raspoloženje;

- utvrđivanje pravila odijevanja, kao dio pripreme za realizaciju ove aktivnosti;

Odgojni i obrazovni ciljevi se uzajamno uslovljavaju i zajednički ostvaruju.

Funkcionalni ciljevi:

Funkcionalni ciljevi obuhvataju sticanje umijeća, sposobnosti, radnih navika i iskustava koja se mogu primijeniti u neposrednoj životnoj praksi. Ogledaju se kroz posebne zadatke da kod učenika razviju moć zapažanja i upoređivanja, zaključivanja i dokazivanja, apstrakcije i konkretizacije, analize i sinteze, s namjerom da se kod učenika probudi smisao za uviđanje bitnih detalja i odnosa, uzročno – posljedičnih veza i funkcija, da se pojača radoznalost, istraživački duh, mašta, kritičnost, razvijanje voljne i stvaralačke aktivnosti.

Zadaci predstavljaju konkretizaciju ciljeva:

1.) Opći zadaci su:

- materijalni (sticanje znanja,vještina i navika)

- odgojni (svestran odgoj)

- formalni (fizički i psihički razvoj)

2.) Specifični zadaci su.

- razvijanje interesovanja za vodu i izgrađivanje ekoloških navika;

- razvijanje pozitivnog odnosa prema karakteristikama sportskih potreba i zahtjeva, shvatanju značaja očuvanja zdravlja kroz aktivnosti kao što je plivanje;

- buđenje i iskazivanje pozitivnih odnosa prema sportu;

2.SADRŽAJI, METODE I SREDSTVA KOJIMA SE POSTAVLJENI CILJEVI OSTVARUJU

Prednost Škole plivanja kao oblika nastave jeste lakše i brže sticanje vještina, jer ovaj oblik nastave odražava temeljito planiranje aktivnosti izvan učionice, s jasno osmišljenim sadržajima, ciljevima i zadacima, sadržajno i metodički adekvatno pripremljen.

Ovaj oblik nastave, zahvaljujući optimalnim uslovima, omogućava kvalitetnu edukaciju i pohađanje obuke plivanja, te kod učenika razvija i potiče brigu i odgovornost ka vlastitom zdravlju, te ih usmjerava na bavljenje sportom, odnosno, tjelesnim aktivnostima.

U okviru sadržaja Škole plivanja prvo se primjenjuju vježbe za navikavanje djece na vodu, a zatim se mogu primijeniti vježbe disanja, vježbe ronjenja i gledanja u vodi, vježbe plutanja, klizanja i kretanja u vodi, skokovi u vodu na noge i vježbe sigurnosti. Kada učenici steknu slobodu kretanja i ponašanja u vodi prelazi se na ostale vježbe, a samim tim i na plivanje.

U realizaciji ciljeva i zadataka škole plivanja koriste se iste metode kao i u nastavi tjelesnog i zdravstvenog odgoja a to su: metoda demonstracije, metoda razgovora, metoda praktičnih i samostalnih radova učenika.

Prilikom obuke plivanja mogu se koristiti sljedeća nastavna sredstva: plakat, crtež, video kasete, CD-ovi, nastavni filmovi, TV emisije.

Od nastavnih pomagala se koristiti: lopte različitih veličina, daske za plivanje, gumene dušice, motke, zračni jastuci.

3. NOSIOCI PREDVIĐENIH SADRŽAJA I AKTIVNOSTI

Nosioci predviđenih sadržaja i aktivnosti su nastavnici/profesori tjelesnog i zdravstvenog odgoja i licencirani instruktori plivanja. U pratnji učenika su i nastavnici/profesori razredne nastave, sa kojima učenici dolaze na odredište i odlaze s istog, te pomažu učenicima u pripremi za izlazak na bazen.

4. PLANIRANI OBUHVAT UČENIKA

U realizaciji Škole plivanja učestvuju učenici dva odjeljenja IV razreda, ukupno 35 učenika.

5. DUŽINA TRAJANJA

Škola plivanja, kao obavezujući oblik nastave, se organizuje i realizuje u pet radnih dana, na Olimpijskom bazenu Otoka. Tačan termin realizacije za učenike naše škole je od 18.3. do 22.3.2024. god., od 13 do 15 sati.

6. PLANIRANI PUTNI PRAVCI I PLANIRANA DESTINACIJA

Sporazumom iz člana 21. stav 6. utvrđuju se prava i obaveze potpisnika, te nosioci, mjesto i dinamika realizacije Škole plivanja kao oblika odgojno – obrazovnog rada.

7. OPIS PRIJEVOZA, UGOSTITELJSKIH I DRUGIH USLUGA

Putovanje – prijevoz zauzima značajno mjesto u realizaciji većine oblika odgojno – obrazovnog rada, te je u tom smislu obaveza škole da prilikom ugovaranja putovanja obezbijedi uslove za sigurno i udobno putovanje učenika. Pri realizaciji putovanja moraju se koristiti autobusi odgovarajuće starosti, tehnički ispravni i pregledani, pod uslovom da njima upravljaju lica koja ispunjavaju zahtjeve u pogledu profesionalne obučenosti i kompetentnosti. Zahtjevi u pogledu udobnosti podrazumijevaju obavezu agencije i škole da osigura potreban broj sjedišta u autobusu ili putničkom motornom vozilu, odnosno rezervaciju, ako se prijevoz obavlja drugim prijevoznim sredstvom (voz, avion, brod).

Ugostiteljske usluge predstavljaju bitan segment za kvalitet realizacije. One podrazumijevaju usluge pravnih lica u svrhu pripremanja hrane i pružanje usluga prehrane, pripremanje i posluživanje pića i napitaka u objektu i izvan objekta, te pružanje smještaja u objektima na način predviđen Zakonom i propisima koji uređuju tu oblast.

8. ODREDBE O UPRAVLJANJU RIZICIMA REALIZACIJE

Škole su dužne da pri realizaciji svih oblika odgojno – obrazovnog rada postupaju s povećanom pažnjom, prema pravilima struke i običajima. To se ogleda, između ostalog, i u obavezi škole da osigura zaštitu najboljeg interesa učenika, da vodi brigu usmjerenu ka očuvanju njegovog fizičkog i mentalnog zdravlja, te bezbjednosti, kroz preduzimanje sigurnosnih mjera i upravljanje rizicima u postupku organizacije i realizacije ovog oblika odgojno – obrazovnog rada.

Obavezno je osiguravanje prisustva i učešća nastavnika /profesora tjelesnog i zdravstvenog odgoja i asistenciju licenciranih instruktora plivanja, koji su zaduženi za pravilnu demonstraciju svih aktivnosti u zatvorenom bazenu i odgovorni za sigurnost učenika u bazenu i van bazena, a tokom realizacije planiranih časova Škole plivanja. Bitna karakteristika svih oblika odgojno – obrazovnog rada, je u tome da se realizuju izvan školskog prostora i da je uspješnost njihove organizacije i realizacije uslovljena mnogim faktorima objektivne i subjektivne prirode, među kojima dominantnu ulogu imaju bezbjedonosni aspekti putovanja. Bezbjednost kao nezaobilazan zahtjev u realizaciji i organizaciji svih oblika odgojno – obrazovnog rada preduslov je za uspješno ostvarivanje ciljeva, zadataka, sadržaja i može se uspješno osigurati samo zajedničkim zalaganjem svih subjekata uključenih direktno ili indirektno u ove aktivnosti.

9. PLANIRANA CIJENA USLUGA, ODNOSNO FINANSIJSKI OKVIR

Cijena usluga Škole plivanja će se utvrditi najpovoljnijom ponudom, čiji izbor vrši Komisija, a na osnovu raspisanog Javnog oglasa za izbor agencije.

10. TEHNIČKA ORGANIZACIJA

Tehnička organizacija podrazumijeva radnje organizacije i pripreme a naročito:

- donošenje odluke o vrsti postupka koji će se provoditi odabir najpovoljnije ponude, shodno Zakonu o javnim nabavkama;

- aktivnosti formiranja Komisije i provođenja procedura odabira agencije koja će pružiti tehničku podršku pri realizaciji Škole plivanja;

- pripremne aktivnosti zaključivanja ugovora o angažmanu agencije;

- program putovanja, te opće uslove putovanja;

- konsultacije s ciljem potpune uključenosti i obaviještenosti roditelja o svim ponuđenim sadržajima, posebno u smislu izbora mjesta, realizacije i kompletnog aranžmana;

- utvrđivanje i upoznavanje s vremenskim okvirom odnosno terminima (polazak, dolazak, boravak, povratak);

- vremenski okvir odgovornosti nosioca aktivnosti, agencije i zaposlenika škole uključenihu realizaciju ovog oblika odgojno – obrazovnog rada;

- prikupljanje podataka o organizaciji, uslovima smještaja, vrsti i kvalitetu vozila za prijevoz učenika;

- poduzimanje sigurnosnih mjera i upravljanje rizicima u postupku realizacije Škole plivanja;

- ažuriranje pisane dokumentacije koja obuhvata sve pojedinačne akte nastale u postupku obavještavanja roditelja o svim oblicima odgojno – obrazovnog rada, te pismene saglasnosti roditelja kojom se prihvataju opći uslovi putovanja i daje saglasnost za učešće učenika;

- druge obaveze, uvažavajući specifičnost Škole plivanja;

11. NAČIN FINANSIRANJA PO KATEGORIJAMA UČESNIKA

Sredstva za finansiranje Škole plivanja osigurava Osnivač, odnosno Ministarstvo za odgoj i obrazovanje KS. Ministarstvo je obavezno da u Budžetu KS, na poziciji Ministarstva planira i osigura sredstva za realizaciju Škole plivanja prema unaprijed utvrđenom Okvirnom planu i programu organizacije.

Škola plivanja u osnovnim školama, kao javnim ustanovama, do osiguranja finansijskih sredstava, može se realizovati na principu dobrovoljnosti, uz mogućnost zaključivanja Sporazuma o zajedničkom finansiranju, kojeg mogu potpisati sljedeći subjekti:

a) Ministarstvo za odgoj i obrazovanje KS

b) Ministarstvo kulture i sporta KS,

c) Grad Sarajevo, za učenike koji pohađaju školu na teritoriji Grada,

d) Općina, za učenike koji pohađaju školu na njenoj teritoriji,

e) Škola, u ime i za račun roditelja /staratelja učenika škole,

f) drugi subjekti koji pokažu interes za finansiranje ovog oblika nastave, značajnog za psiho – fizički razvoj djeteta /učenika.

Pored sredstava koje osigurava osnivač za realizaciju obaveznih oblika odgojno – obrazovnog rada, obaveza osnivača ogleda se i u osiguranju sredstava za neophodne troškove zaposlenika koji učestvuju u realizaciji Škole plivanja. Obaveza škole je da predvidi ova sredstva u budžetu škole i u tom smislu uputi Osnivaču za doznačavanje istih.

Razrednice: Amra Kurić i Emina Ahmetović